Qabel il-Jum Internazzjonali għall-Eliminazzjoni tal-Vjolenza kontra n-Nisa fil-25 ta' Novembru, il-Kummissjoni Ewropea u r-Rappreżentant Għoli Federica Mogherini ħarġu l-istqarrija li ġejja: “Il-vjolenza kontra n-nisa u l-bniet hija vjolenza kontra l-umanità kollha, u m'għandux ikollha post fl-Ewropa jew fil-bqija tad-dinja. Iżda aħna lkoll nafu li minkejja l-impenn tagħna, għadna 'l bogħod milli nirbħu din l-isfida. Il-vjolenza kontra n-nisa sseħħ fi kwalunkwe post, ma hemm l-ebda post sikur, lanqas fid-dar. Għall-kuntrarju. In-nisa jisfaw vittmi fid-dar kif ukoll fuq il-post tax-xogħol tagħhom, fl-iskejjel u fl-universitajiet, fit-triq, fl-ispostament u fil-migrazzjoni, u dejjem aktar online permezz tal-vjolenza ċibernetika u tad-diskors ta' mibegħda. L-iskala tal-problema għadha waħda allarmanti: Waħda minn kull tliet nisa fl-Ewropa ġarrbet jew vjolenza fiżika u/jew vjolenza sesswali. Kważi l-vittmi kollha tat-traffikar għall-isfruttament sesswali fl-UE huma nisa u bniet. Fil-pajjiżi li qed jiżviluppaw, waħda minn kull tlett ibniet tiżżewweġ qabel l-età ta' 18-il sena. Mill-inqas 200 miljun mara u tifla llum qed jgħixu b'mutilazzjoni ġenitali femminili, li għadha qed tiġi pprattikata f'madwar 30 pajjiż. Hija r-responsabbiltà tagħna bħala l-UE u l-komunità internazzjonali, li nżommu l-impenn tagħna li nipprevjenu, nirrifjutaw apertament u nikkundannaw l-atti kollha ta' vjolenza kontra n-nisa u l-bniet. Huwa d-dmir tagħna li nappoġġaw u nipproteġu lill-vittmi billi noħolqu ambjent sikur għalihom biex jirrappurtaw ir-reati mwettqa kontrihom. L-UE hija impenjata li tkompli taħdem bla heda mas-sħab tagħna biex issaħħaħ l-oqfsa u l-istituzzjonijiet legali, tappoġġa l-iżvilupp u l-edukazzjoni, ittejjeb is-servizzi għas-superstiti, tindirizza l-kawżi fundamentali tal-vjolenza, u tippromwovi l-għoti tas-setgħa lin-nisa. Iżda biex tintemm il-vjolenza fuq in-nisa u l-bniet huwa meħtieġ impenn sod mhux biss fil-livell istituzzjonali. Huwa meħtieġ involviment wiesa' tal-organizzazzjonijiet internazzjonali, tal-NGOs, tas-soċjetà ċivili inġenerali. U l-aktar tal-irġiel. Għalhekk l-għan tagħna jibqa' ċar: neliminaw il-vjolenza kontra n-nisa u l-bniet. L-UE se tibqa' fuq quddiem nett ta' din il-mobilizzazzjoni internazzjonali biex tiddefendi d-drittijiet ta' kull mara u ta' kull tifla biex jgħixu ħielsa u bla periklu. Aħna nagħmlu dan għall-futur tagħna u għall-preżent tagħna, għaliex in-nisa huma l-pilastru ta' soċjetajiet ġusti, miftuħa, żviluppati u demokratiċi, u xejn m'għandu jċaħħadhom mil-libertà li jaqdu r-rwol tagħhom b'mod ħieles u sikur.” L-Unjoni Ewropea stabbiliet miżuri sostanzjali biex ittemm din il-vjolenza, inklużi: L-UE qed tindirizza wkoll il-vjolenza kontra n-nisa barra mill-UE: Sfond Il-vjolenza fuq in-nisa u l-bniet hija ksur tad-drittijiet tal-bniedem mifrux u devastanti li jseħħ madwar id-dinja. Id-WHO tistma li terz tan-nisa u l-bniet madwar id-dinja jesperjenzaw vjolenza f'xi punt f'ħajjithom. Dawn in-numri jista' jkun li huma biss il-parti l-aktar viżibbli ta' fenomenu ikbar, peress li dan it-tip ta' vjolenza fil-biċċa l-kbira ma jiġix irrappurtat minħabba s-silenzju, l-istigma u l-mistħija marbuta miegħu. B'riżultat ta' dan, bosta minn dawk li jwettqu din il-vjolenza ma jiġux ikkastigati. Minbarra l-inizjattivi msemmija, l-UE stabbilixxiet id-Direttiva dwar id-Drittijiet tal-Vittmi, li tiżgura aktar drittijiet u drittijiet aħjar għall-vittmi tar-reati kollha. Skont dawn ir-regoli, il-vittmi l-aktar vulnerabbli bħall-vittmi tal-vjolenza sesswali, il-vittmi tal-vjolenza sessista u l-vittmi ta' vjolenza f'relazzjonijiet mill-qrib, għandhom aċċess għal servizzi ta' appoġġ speċjalizzati. Dan l-appoġġ jinkludi aċċess għal xelters għall-vittmi fil-bżonn ta' post sikur u appoġġ immirat u integrat inkluż appoġġ u konsulenza f'każ ta' trawma. Il-Kummissjoni Ewropea qed tissorvelja mill-qrib l-implimentazzjoni ta' din id-Direttiva fl-Istati Membri u ħadet azzjoni kontra dawk l-Istati Membri li ma ttrasponewx b'mod sħiħ jew korrett ir-regoli tal-UE. Barra minn hekk, l-UE tirrikonoxxi t-traffikar tal-bnedmin bħala vjolenza kontra n-nisa u l-bniet, u din id-dimensjoni qed tkompli tkun punt fokali ta' azzjonijiet ewlenin fil-kuntest tal-qafas legali u ta' politika tal-UE, taħt il-mandat orizzontali tal-Koordinatur tal-UE kontra t-traffikar (Ħarsa Ġenerali 2012-2016 u 2017-2018). Barra minn hekk, illum, l-Istitut Ewropew għall-Ugwaljanza bejn is-Sessi (European Institute for Gender Equality, EIGE) qed jippubblika gwida ġdida dwar il-valutazzjoni tar-riskju għall-pulizija, biex jgħin lill-awtoritajiet tal-infurzar tal-liġi u lis-setturi tas-saħħa biex jaħdmu flimkien aħjar biex jipprevjenu atti ripetuti ta' vjolenza minn sieħeb/sieħba intimi u jsalvaw il-ħajjiet. Bħala prijorità fl-Azzjoni Esterna tagħha, il-Kummissjoni Ewropea qed taħdem biex tikkonkludi l-adeżjoni tal-UE mal-Konvenzjoni tal-Kunsill tal-Ewropa dwar il-prevenzjoni tal-vjolenza fuq in-nisa u l-vjolenza domestika u l-ġlieda kontrihom, l-ewwel strument fl-Ewropa li qed jistabbilixxi standards legalment vinkolanti li jipprevjenu l-vjolenza kontra n-nisa u l-vjolenza domestika, jipproteġu lill-vittmi tagħha u jikkastigaw lill-awturi tar-reati. Huwa l-obbligu tal-Istat li jindirizza bis-sħiħ dan it-tip ta' vjolenza fil-forom kollha tagħha u li jieħu l-miżuri meħtieġa ta' prevenzjoni, protezzjoni u prosekuzzjoni. Fi sħubija man-Nazzjonijiet Uniti, l-UE nediet l-Inizjattiva Spotlight, inizjattiva globali u pluriennali bil-għan li jiġu eliminati l-forom kollha tal-vjolenza kontra n-nisa u l-bniet. B'investiment inizjali bla preċedent ta' €500 miljun qed nipproteġu lin-nisa u l-bniet li ġew imsikkta mis-soċjetajiet tagħhom u li issa jixtiequ jesprimu ruħhom, u qed nagħtuhom vuċi. Matul l-2017 u l-2018, huwa stmat li l-UE allokat aktar minn €62 miljun f'għajnuna umanitarja għall-prevenzjoni tal-vjolenza sesswali u sessista u r-rispons għaliha madwar id-dinja taħt l-ipprogrammar tal-protezzjoni u s-saħħa tagħha. Fl-aħħar nett, il-Kummissjoni Ewropea se tkun qed tixgħel bl-oranġjo l-kwartieri ġenerali tagħha fi Brussell, il-binja ta' Berlaymont, fil-lejl tat-Tnejn 25 ta' Novembru biex turi l-appoġġ tagħha għall-ġlieda kontra l-vjolenza fuq in-nisa. Għal aktar informazzjoni Skeda informattiva dwar l-azzjoni tal-UE fil-ġlieda kontra l-vjolenza fuq in-nisa